এ বছরের ১৩ জুন সারাহাহ অ্যাপটি আইওএস প্লাটফর্মে অ্যাপ স্টোর ও গুগল প্লেতে উন্মুক্ত করেন। অ্যাপটি দ্রুত ছড়িয়ে পড়ে। দ্রুততম সময়ে বিনামূল্যের অ্যাপ হিসেবে দুটি প্লাটফর্মের শীর্ষ তিনে উঠে আসে। আরববিশ্ব জয় করার পর প্রতিনিয়তই বিশ্বজুড়ে বাড়ছে সারাহাহ ভক্তের সংখ্যা। বাংলাদেশে অ্যাপটি দেরিতে পরিচিতি পেলেও ইতোমধ্যেই ব্যবহারকারীদের কাছে জনপ্রিয় হয়ে উঠেছে। তরুণ প্রজন্মের অনেকেই এখন ডুবে আছেন সারাহাহ অ্যাপের নেশায়। ফেসবুকে যারা ‘রেগুলার’ তারা নিশ্চয় সারাহাহ থেকে পাওয়া ম্যাসেজ নিয়ে দেয়া স্ট্যাটাস দিচ্ছেন। অ্যাপটির ব্যবহারকারীরা নিজেদের পরিচয় গোপন রেখে পাঠাতে পারেন যেকোনো বার্তা। বিভিন্ন সাইবার সিকিউরিটি টিমের সদস্যদের মতে এই অ্যাপটি তার ব্যবহারকারীদের সুরক্ষা দিতে সম্পূর্ণরূপে প্রস্তুত নয়। পাশাপাশি পরিচয় গোপন রেখে বার্তা পাঠানোর সুযোগ থাকায় এতে সাইবার ক্রাইমসহ আরো অন্যান্য হয়রানির শিকার হতে পারেন গ্রাহকরা। এ ক্ষেত্রে সবচেয়ে বেশি ঝুঁকির মধ্যে আছে নারীরা। সাধারণত নিজের প্রশংসা বা গুণের বহিঃপ্রকাশ ঘটানোর জন্য এই অ্যাপটি খুব দ্রুত জনপ্রিয় হয়ে উঠছে বলে মনে করছেন অনলাইন বিশ্লেষকরা। যদিও এই অ্যাপ হয়রানির দরজাকে আরো উন্মুক্ত করে দিয়েছে। গত বছর প্রিজমা অ্যাপ নিয়েও সরগরম অবস্থার সৃষ্টি হয় ফেসবুকে। এখন দেখার অপেক্ষা প্রযুক্তির দুনিয়ার সারাহাহ’র পরে আর কী আসে।